Far plaschair

Dad Aita Dermont-Stupan

Betg da survesair: Igl è temp d’advent. En il stgir che vegn gia baud la saira glischan ghirlandas illuminadas. En e davant butias vegni offrì sper tut tschai regals da Nadal. I savura da grassins e punsch dultsch. Ils affars giran ed ina massa glieud è sin via. 

Tuts èn atgnamain perina. Quest stress da cumpras avant Nadal na plascha a nagin. Na, din ils pli consequents: Nus nun ans regalain pachets in a l’auter. Nus faschain plaschairs cun buns pleds, patratgs ed ovras, latiers laschain nus ir in bel import ad instituziuns caritativas. Quai è Nadal, la festa dals plaschairs. 

D’accord. Qua na datti nagut da cuntradir. Far plaschair als conumans. 

Cun tgi entschaiver pia? Cun mes pli stretgs confamigliars cun ils quals jau viv l’entir onn e fatsch e mangel mes meglier per tuts? Mia famiglia oriunda che sa vairamain tge ch’ella ha cun mai dapi che jau viv? Mes parents cun ils quals ins stuess cultivar da temp en temp il contact sch’ins vul anc savair novas in da l’auter? Mes vischins che jau ves savens e ma dattan il bun di? Mias collegas che ma sustegnan e che partan mia sort durant la lavur? Mes amis e mias amias dal temp liber? Mias amias da pli baud, cun las qualas jau aveva la cagna e che jau na ves onns betg pli? 

Lura na dastg jau betg emblidar Gion Giusep e Stina che han er fatg bler per mai durant l’onn. L’aug e l’onda ch’èn abandunads en l’asil. Pensa a L. ed S. ch’èn malsauns, adina en lur quatter paraids. Gea, perfin a quels che jau nun hai uschè per cor stuess jau far plaschair e vegnir encunter cun far l’emprim pass per la pasch. 

Da tschertins, jau ma turpegel, segir gist quels che spetgan il pli fitg, hai jau en quest mument tut emblidà, tralaschà, trumpà… 

Alura co als far plaschair, a mintgin? Ir a visitar tuts? Laschar ir a tuts ina cartina da bellas Festas? Ir tras mes address book en l’internet e laschar ir a tuts in mail? 

Hani insumma plaschair da quai che jau fatsch? Vegn jau insumma da far tut quai? 

Jau ma sent uschè vida. Co vi jau insumma uschia pudair dar ad insatgi insatge? Forsa tuttina il meglier dad ir spert or il Volg e cumprar ina stgatla tschigulatta per mintgin da mes chars… 

Battas? Ma stoss jau plaunet dumandar? Emblida quests plaschairs sin cumond. Tgi es ti insumma che ti tratgas da stuair e pudair far plaschair a tants? Turna enavos tar tai! 
Forsa datti conumans che han simplamain plaschair da mai co e nua che jau sun. Sche na ussa avant Nadal sche suenter insacura… uschiglio halt betg.